Folketing
2010-04-07

Tak for umiddelbart svar. Vi havde jo i forbindelse med spørgsmålet til i dag en lidt længere spørgsmålsfrist, og derfor er det således, at da dette spørgsmål blev formuleret, så det ud, som om man ikke ville komme i mål til tiden i forhold til den planlægning, der foreskrev, at man inden påske skulle have opfyldt alle målsætninger. Da jeg tirsdag, altså dagen før påske, så i systemet, at man jo altså var temmelig langt fra at nå det, måtte vi antage, at man faktisk ikke ville kunne overholde de betingelser. Nu kan jeg så forstå, at der i løbet af påsken også er opstået nogle problemer; tinglysningssystemet blev lukket ned, så man rent faktisk slet ikke kunne tingslyse hen over påsken. Jeg ved ikke, om ministeren er bekendt med de problemer, der har været i den forbindelse. Men man bliver selvfølgelig altid bekymret, når nye skriverier om dette system, der har været så utrolig skandaleombrust, dukker op.